«Jeg er i Norge for å gjøre innbrudd - etterpå skal jeg brenne ned husene»

POLITIAKSJON: Syv personer ble pågrepet da politiet gjennomførte en razzia mot Refstad transittmottak tirsdag. Den siste tiden har opptil 50 utlendinger hatt ulovlig opphold i bygningene. Foto: JARLE GRIVI BRENNA

Løslater daglig kriminelle uten kjent ID

Hver eneste dag i sommer har Oslo-politiet løslatt kriminelle, utenlandske statsborgere som ikke har bosted eller arbeid i Norge. Politiet vet heller ikke hvem de er.

Oppdatert 14. juli 2013

Artikkelen er over syv år gammel

I enkeltuker i sommer har over 40 prosent av alle pågrepne i Oslo vært utenlandske statsborgere uten bosted eller arbeid i Norge, viser tall VG har fått tilgang til.

Erfarne polititjenestemenn opplyser til VG at situasjonen er ute av kontroll. De opplever at utenlandske statsborgere, som oppholder seg ulovlig i Norge, blir løslatt gang på gang til tross for at de blir oppført med stadig flere straffbare forhold i politiets registre.







Denne uken måtte politiet gjennomføre sin andre razzia i løpet av to uker inne på Refstad transittmottak. Kriminelle utlendinger som ikke har søkt asyl sniker seg inn gjennom vinduene om natten og tar tilhold i bygningene. Om dagen selger de narkotika i Oslos gater. I perioder har så mye som 50 personer hatt ulovlig tilhold på mottaket.

Løslates gang på gang

VG kjenner til flere saker hvor gjerningsmennene er sluppet fri - til tross for at de begår kriminalitet og politiet ikke vet deres virkelige identitet.

** Tidlig i sommer pågrep politiet en nord-afrikaner som kom til Norge som enslig, mindreårig asylsøker. Han ble varig utvist i fjor høst. Nå kom han tilbake med pass fra Hellas hvor han er ti år eldre. Han ble likevel løslatt med meldeplikt.

** For tre uker siden ble det pågrepet en asylsøker som brøt seg inn i en bolig og stjal en Mac. Nordafrikaneren har tidligere søkt asyl i Sveits uten å få opphold. Han ble løslatt frem til rettssaken i høst.

** En utenlandsk statsborger som ble tatt i forrige uke, la ikke skjul på at målet med reisen var vinningskriminalitet: «Jeg er i Norge for å gjøre innbrudd - etterpå skal jeg brenne ned husene». Han ble likevel sluppet ut av arresten.

Lav strafferamme og begrenset kapasitet gjør at vinningskriminelle ofte ikke fremstilles for varetektsfengsling. Politiet har egen lovhjemmel for å fengsle utlendinger som ikke medvirker til å klarlegge egen identitet, men bestemmelsen har klare rettslige begrensinger og brukes derfor sjelden.

FANT NARKOTIKA: Under aksjonen på Refstad transittmottak fant politiet blant annet mindre mengder hasj og kokain. Foto: JARLE GRIVI BRENNA

Konsekvensen er at de fleste havner på gata igjen. Før politiet kan tvangsreturnere utviste personer må de avsløre utlendingens virkelige identitet.

- ID-etterforskningssaker kan ta flere år. Dersom den kriminelle ikke samarbeider, kan saken treneres lenge. Det er et forferdelig tungt arbeid, sier politioverbetjent Inga Berit Hovda ved Utlendingsavsnittet i Oslo-politiet til VG.

Fullt på Trandum

Hovda mener det er et økende problem at politiet ikke vet identiteten til de som begår straffbare handlinger.

- Det florerer av personer uten ID-papirer i Norge. De er gjerne registrert i systemet med et navn, men vi vet ikke om det er reelt. De har ikke dokumentert eller verifisert ID, forteller Hovda.

Politiets utlendingsenhet (PU) driver Trandum hvor personer med utvisningsvedtak kan plasseres i påvente av uttransport. I sommer har det vært helt fullt i perioder.

- De plassene vi har tilgjengelig, bruker vi. Det gjør at det noen ganger er fullt. Det er viktig å få med seg at den største gruppen er der under ett døgn, dermed blir det kontinuerlig frigitt plasser som vi fyller fortløpende, sier avdelingsdirektør Svein Arne Hansen i PU til VG.

Politiets utlendingsenhet (PU) tvangsreturnerte 918 straffede utlendinger i løpet av første halvår. Det er en økning på 32 prosent fra i fjor. Totalt er 2653 personer uttransportert hittil i år.

Publisert: 14.07.13 kl. 10:27 Oppdatert: 14.07.13 kl. 10:48